《提宫宇文朝议挽辞》
宋代·郭印

忆昔我弱冠，辟廱尾群英。
公时少二岁，籍注国子生。
同舍气味同，异姓而弟兄。
厥后公筮仕，我亦猎科名。
参辰不相比，邈焉笑语并。
云溪既卜筑，来往数逢迎。
玄谭入理窟，淡交遗世情。
邑人敬二老，可为来者程。
顷年我出使，公言勉一行。
偻指解辔归，请当踵前盟。
山颓梁木坏，闻讣恍以惊。
迹公生平事，表里皆纯诚。
居家简以肃，从官廉而平。
应酬心地虚，不见喜愠萌。
处顺悠然去，了无丝发惊。
乃知学道力，坚刚老益明。
天报良未已，诸孙何铮铮。
回首丹旌路，风悲涕泪横。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。